Tienermeisie vermoor glo baba(Argieffoto: SA Polisie) ŉ 16-jarige meisie is in hegtenis geneem nadat sy na bewering haar twee weke oue kind vermoor het. Volgens brig. Selvy Mohlala, polisiewoordvoerder, is die tiener Donderdag in Calcutta aangekeer. “Volgens inligting het die kind se ouma vroegoggend wakker geword en agtergekom die baba is weg,” sê Mohlala. “Sy het na die baba gesoek, maar haar nie gekry nie. Sy het die kind se ma [die verdagte] gevra waar die baba is, maar dié het glo geswyg.” Die ouma het die saak by die polisie aangemeld. “Die polisie het die baba se ma ondervra en sy het na bewering erken dat sy die baba doodgemaak het. Sy het glo daarna die liggaam in ŉ skooltas gedruk.” Die ma het die polisie na die kamer geneem waar sy die skooltas gebêre het. Sy is daarna in hegtenis geneem. Die ma sal na verwagting binnekort haar verskyning in die hof maak. Lt.genl. Semakaleng Manamela, die provinsiale polisiekommissaris in Mpumalanga, het die voorval as tragies en betreurenswaardig beskryf. Sy het ook jong moeders aangeraai om hulp te soek om sulke tragiese voorvalle te voorkom.